**FIRENZE ÉS ŐSZI BARANGOLÁS TOSZKÁNÁBAN, 2017. október 11-15. (program és tájékoztató)**

**1. nap:** Elutazás Budapestről reggel 06.00 órakor. Folyamatos utazás Olaszországba. Szálláshely elfoglalása Vinciben, az esti órákban.

**2. nap (Firenze):** Reggeli után utazás Toszkána fővárosába, és egyben kulturális központjába, ***Firenzébe,*** mely az Appeninek dombjai között terül el az Arno folyó völgyében. Gyalogos városnézés keretében ismerkedés a legfontosabb látnivalókkal: **Santa Croce templom**, Firenze pantheonja - **Dante szülőháza** - **a Dóm**, Brunelleschi híres kupolájával - **Keresztelőkápolna** a lenyűgöző bronz kapukkal - **Giotto torony** - **Piazza della Signoria** - **Uffizi képtár** - **Ponte Vecchio** a kis ékszerboltokkal. Rövid szabadprogram után visszautazás a szálláshelyre.

**3. nap (Siena, San Gimignano, Volterra):** Reggeli a szállodában, majd Toszkána semmihez sem hasonlítható, ciprusokkal szegélyezett dombjainak és lankáinak felfedezésére indulunk. Először ***Sienaba*** Európa legnagyszerűbb gótikus városába látogatunk el. A város a középkori kereskedők és bankok "mekkája" volt egykor. Ismerkedés a város legfontosabb látnivalóival gyalogos séta keretében: a híres kagyló alakú főtér, az **Il Campo, Palazzo Pubblico, Torre del Mangia**, és a híres szökőkút, a **Fonte Gaia**, valamint a kihagyhatatlan **Dóm és Keresztelőkápolna**. Délután látogatás ***San Gimignanoba***, a "tornyok városába", ahol a szűk utcácskák egy hangulatos sétára csábítanak. Végül rövid látogatás az alabástrom művészetéről híressé vált, etruszk alapítású ***Volterrában***. Visszaérkezés a szállodába az esti órákban.

**4. nap (Pisa, Lucca, Livorno):** Elsőként utazás ***Pisa-ba***, mely egykor tengeri nagyhatalom volt. Városnézés a Csodák terén: **Dóm, Keresztelő Kápolna, Temető, Ferde Torony**. Délután a festői ***Luccába***, Puccini szülővárosába látogatunk. Séta az ősi várfalon, majd rövid séta a városban: **San Martino dóm – San Michele in Foro templom – Piazza Anfiteatro – San Frediano templom**. A nap lezárásaként ***Livornoba*** látogatunk, ahol a híres **Mascagni teraszon** teszünk egy kellemes sétát. Az esti órákban visszautazunk a szálláshelyre.

**5. nap:** Elutazás a kora reggeli órákban. Folyamatos utazás rövid pihenőkkel. Érkezés Budapestre a késő esti órákban.

**Utazás:** autóbusszal; **Ellátás:** reggeli (**4 vacsora kérhető a szállodában, ára 15.000 Ft/fő, mely itthon fizetendő**, az úton történő megrendelésére nincs lehetőség); **Szállás:** 3 csillagos szállodában, Vinciben 2 ill. 3 ágyas, saját fürdőszobás szobákban

**Részvételi díj:** ***70.000 Ft/fő***, mely tartalmazza az alábbiakat:- utazás autóbusszal budapesti indulással és érkezéssel; - 4 éj szállás Vinciben, 3 csillagos szállodában; - idegenvezetés; - 4 reggeli. A részvételi díjat két részletben kell befizetni: áprilisban 30 000 Ft/fő, szeptemberben 40 000 Ft/fő és ekkor kell fizetni a fülhallgatókért is (1200 Ft/fő). Az árat 320 Ft-os Euro árfolyamig tudják garantálni.

**Várható belépőjegy és egyéb költségek:**

Firenze, Uffizi képtár: kb. 25 Euro/fő; Firenze, Sta. Croce templom: kb. 7 Euro/fő; Firenze, vonatjegy: kb. 12 Euro/fő (**csak vonattal tudunk beutazni Firenzébe**, tehát ezzel mindenki számoljon); Siena, Dóm: kb. 10 Euro/fő; Pisa Dóm és keresztelő kápolna: kb. 7 Euro/fő

Pisa, Ferde Torony: kb. 17 Euro/fő (**a feljutás lehetősége a helyszínen derül ki)**

Fülhallgató a városnézésekhez, kötelező: 1200 Ft/fő. Itthon fizetendő a második részlettel együtt.

Útlemondás biztosítás: 1050 Ft/fő, de ezzel nem kell számolni, ezt az Irodával rendezem.

**Utasbiztosítással mindenkinek rendelkeznie kell,** erről az idegenvezetőnek induláskormeg kell győződnie. Az Iroda, igény esetén ennek az intézését is végzi, 2750 Ft/fő befizetése ellenében (550 Ft/fő/nap), amelyet a második részlettel együtt lehet nálam leróni. Az így befizetők szerződéseit az idegenvezető hozza magával és intéz mindent, ha arra szükség lenne.